Riscul ca boala provocată de noul tip de coronavirus care a ucis 81 de persoane în China să ajungă pe teritoriul României este redus, a afirmat luni medicul Adrian Streinu Cercel, managerul Institutului de Boli Infecțioase Matei Balș din București, la finalul ședinței Comitetului interministerial pentru monitorizarea şi managementul potenţialelor infecţii cu noul coronavirus. Toate persoanele care ajung în România și au călătorit în ultimele 14 zile în China sunt trecute într-o bază de date și monitorizate, iar pe aeroporturi au fost create culoare speciale pentru pasagerii întorși din China, a explicat ministrul Sănătății, Victor Costache. De asemenea, Ministerul Sănătății a recomandat, încă de săptămâna trecută, Ministerului Transporturilor să achiziționeze, pentru aeroporturi, camere cu termoviziune, ce identifică persoanele care au febră.



La rândul său, președintele Societății Române de Microbiologie, Alexandru Rafila, a declarat luni, la finalul ședinței Comitetului interministerial pentru monitorizarea şi managementul potenţialelor infecţii cu noul coronavirus, că discutăm despre o boală care, chiar dacă nu a fost declarată urgență de sănătate publică de către OMS, întrunește toate caracteristicile pentru acest lucru.











HotNews.ro a transmis livetext principalele declarații:







Alexandru Rafila, președintele Societății Române de Microbiologie:

Discutăm despre o boală care, chiar dacă nu a fost declarată urgență de sănătate publică de OMS, întrunește toate caracteristicile pentru acest lucru

În China discutăm de peste 80 de decese, ceea ce înseamnă mortalitate de 2-4%

În ceea ce privește țara noastră, o bună parte dintre măsurile luate săptămâna trecută sunt deja operaționale



Majoritatea cazurilor, undeva spre 70%, sunt forme ușoare de îmbolnăvire

În primele 2-3 zile pacientul dezvoltă pneumonie, dar fără febră

În China, focarul este la nivelul unei regiuni

Riscul ca această afecțiune să ajungă pe teritoriul României este redus

Institutul Matei Bals are toate capacitățile să diagnosticheze și să trateze acești pacienți, dacă va fi necesar

51 de persoane diagnosticate cu virusul au fost vindecate

Formele ușoare se vindecă spontan

Cele 51 de persoane s-au vindecat cu tratament simptomatic, care se adresează simptomelor bolii



Alexandru Rafila:

A existat informația că doar chinezii se îmbolnăvesc, ceea ce nu este adevărat



Adrian Streinu Cercel:



Noi urmărim toate persoanele care intră în România și care au călătorit în China în ultimele 14 zile



Nu încercați să căutați teste rapide pentru coronavirus, pentru că nu există



Nu avem niciun caz pe teritoriul României și lumea trebuie să stea liniștită



Nu se pune problema dacă sunt suficiente paturi în spitale în cazul în care vor există cazuri în România, se pune problema să diagnosticăm primul caz



Primele 10 cazuri vor fi direcționate către Institutul Matei Bals

Despre grupul din Mioveni care urmează să se întoarcă marți din China:



Alexandru Rafila: Vin niște oameni sănătoși



Adrian Streinu Cercel: Ambasada noastră din China ne-a dat informația că cei din grup sunt sănătoși

Nu trebuie să punem drobul de sare înainte

Întrebat dacă grupul din Mioveni va fi izolat două săptămâni la domiciliu, măsură luată în alte țări: Dacă sunt sănătoși de ce să îi izolăm?

Alexandru Rafila, întrebat dacă cifrele din China sunt reale: Cifrele raportate de autoritățile chineze sunt reale, acolo sunt și echipe ale OMS, iar cifrele corespund



Adrian Streinu Cercel, despre simptome:

Sindromul seamănă cu gripa

La început, fără febră. Febra apare după 24-48 de ore și este febră înaltă, 38-39 de grade



Ministrul Sănătății, Victor Costache:

S-a creat pe aeroporturile internaționale o linie specială pentru călătorii care vin din China și avem o bază de date cu cei care s-au întors din China

Pe lângă București, la Iași, Târgu Mureș, Timișoara și Sibiu sunt centre de boli infecțioase unde vor putea fi tratați pacienți cu coronavirus, dacă va fi cazul



Astăzi vine ultima parte de reactivi din Franța, iar de mâine dimineață la Matei Bals se pot face teste pentru a identifica coronavirusul



Despre ansamblul de la Mioveni: Am luat legătură cu CNAS pentru implementarea tipului de concediu medical. În următoarele 12-14 zile nu vor fi aduși în colectivitate, sunt printre ei și elevi de liceu



E important să avem măcar în 2-3 aeroporturi camere cu termoscanere. Camerele ar urma să fie cumpărate de Ministerul Transporturilor



Acest virus are un comportament atipic și de aceea se reanalizează această posibilitate-bolnavii nu au febră de la început



Despre gripă





Alexandru Rafila:



Circulația virusului gripal este moderată. Există o intensificare a circulației virusului în anumite zone

Numărul de cazuri este cu 20% mai mic decât anul trecut

Nu putem vorbi despre o epidemie de gripă

În următoarele săptămâni, cel mai probabil numărul cazurilor va crește

În acest moment cifrele sunt net inferioare față de perioadă similară a anului trecut

Este un sezon gripal obișnuit Victor Costache: Pregătim campania de vaccinare pentru că mi-aș dori ca în sezonul viitor să avem cifre și mai mici în ceea ce privește gripă sezonieră

Pregătim campania de vaccinare pentru că mi-aș dori ca în sezonul viitor să avem cifre și mai mici în ceea ce privește gripă sezonieră





Întrebat despre Spitalul Victor Babeș, unde a fost restricționat accesul vizitatorilor, dar aceștia ar fi lăsați să intre cu 10 lei spagă: Vom trimite un control. Rog pacienții și aparținătorii să semnaleze aceste cazuri, pentru a putea demite managerii







Ministrul Educației, Monica Anisie: Ministerul Educației a transmis către toate unitățile școlare și inspectorate o notă prin care cerem să monitorizeze toate infecțiile respiratorii

La acest moment sunt închise 3 unități de învățământ, două din București și una din Sibiu

Am solicitat inspectorilor generali ca fiecare unitate de învățământ să facă o solicitare pentru a fi dotate cu săpun, dezinfectant. Aceste lucruri sunt în subordinea autorităților publice locale



Acest lucru ar trebui făcut tot timpul, nu doar acum, când este sezon gripal. Cadrul didactic trebuie să semnaleze conducerii unității de învățământ, iar conducerea trebuie să semnaleze inspectoratului



Întrebată despre școlile care nu au medici sau asistente care să facă triajul elevilor cu afecțiuni respiratorii: Nu școala angajează medic

Victor Costache: Dezvoltarea medicinei școlare este o prioritate : Ministerul Educației a transmis către toate unitățile școlare și inspectorate o notă prin care cerem să monitorizeze toate infecțiile respiratorii

Până în prezent, România nu a înregistrat niciun caz de infecție cu noul coronavirus din China, toate alertele - Cluj, Timișoara, Constanța și București - fiind infirmate. În cazul în care România va înregistra cazuri suspecte, acestea vor fi dirijate inițial către Institutul „Matei Balș”, unde vor fi izolate.







